b'\n_START_ARTICLE_\nAufbau Ost (1940)\n_START_PARAGRAPH_\nAufbau Ost (Opbygning \xc3\x98st) var det tyske operationsnavn for mobiliseringen af styrker f\xc3\xb8r indledningen af Operation Barbarossa og den efterf\xc3\xb8lgende invasion af Sovjetunionen._NEWLINE_Den 8. august 1940 gav Adolf Hitler Walter Warlimont, der var Alfred Jodls n\xc3\xa6stkommanderende, ordre til at fastsl\xc3\xa5 de sovjetiske styrkers placering mod \xc3\xb8st. Det tilh\xc3\xb8rende direktiv blev underskrevet den f\xc3\xb8lgende dag af Wilhelm Keitel. Heraf fremgik det, at p\xc3\xa5 grund af truslen om et britisk luftangreb mod det \xc3\xb8stlige Tyskland var det n\xc3\xb8dvendigt at bruge de \xc3\xb8stlige omr\xc3\xa5der til opstilling og tr\xc3\xa6ning af nye enheder. I overensstemmelse med direktivet begyndte bygningstjenesten Organisation Todt at etablere den forn\xc3\xb8dne infrastruktur til at kunne underst\xc3\xb8tte en invasion og enheder i bagomr\xc3\xa5derne styrede den logistisk st\xc3\xb8tte i \xc3\xb8st. I mellemtiden blev der gjort forberedelser til at tilpasse de sovjetiske jernbaners sporvidde, s\xc3\xa5 den passede sammen med normalsporvidden i Vesteuropa.'